Naser Khader (NY), 2008-04-22:
Til trods for dette hører man gang på gang de samme konsulenter nå frem til den samme konklusion, nemlig at det hele bare er samfundets skyld, og det kommer altså fra såkaldte eksperter, der arbejder med de unge til daglig.
Det så vi senest under den seneste ballade, der var for nylig.
Når en meget lille gruppe borgere i Danmark, langt størstedelen med indvandrerbaggrund, ikke kan tilpasse sig i det danske samfund og leve efter de regler og værdier, som vi andre formår at leve efter, så provokerer det mig, at de samme konsulenter, der fungerer som rollemodeller, ofte har det med at give samfundet skylden.
På den måde har integrationsindustrien formået at gøre sig selv til en del af de stadig voksende integrationsproblemer.
Det er ansvarsfraskrivelse, når industrien fodrer de utilpassede unge med dårlige undskyldninger i stedet for at give dem nogle peptalks, opmuntringer, og fortælle dem, at hovedansvaret for at blive integreret faktisk ligger hos den enkelte - selvfølgelig i samspil med det omgivende samfund.
I dag er det desværre bare sådan, at der er nogle af de konsulenter, der giver dem de undskyldninger, der har at gøre med, at man skubber ansvaret fra sig.
Men i dag er det desværre bare sådan, at forældrene uundgåeligt er en lige så stor del af problemet, som de er en del af løsningen, og det er bl.a. her, den socialpolitiske indsats skal styrkes.
Ud over den daglige aktivering mener vi i Ny Alliance, at det i høj grad handler om at skabe en fælles forståelse af de bærende begreber i det danske samfund såsom demokrati, ansvar, ytringsfrihed, tolerance og ligestilling.
Det står i skarp kontrast til passivt at læne sig tilbage, modtage ydelser, dyrke fundamentalisme og leve isoleret i et parallelsamfund.
Det handler altså ikke kun om, at indvandrerne skal få sig et job, men om, at alle forstår og respekterer værdifællesskabet, som Danmark er bygget på, og om, at alle er en del af samfundet, uanset om det er gennem forældrebestyrelsen, den lokale håndboldklub eller noget helt tredje.
Integrationsindustrien, som hvert år modtager mange millioner kroner fra skatteyderne, har ikke magtet at løse de mange problemer, der eksisterer i dag i indvandrermiljøer.
Nu er det ikke de integrationskonsulenter, der er ansat i de forskellige ministerier og kommuner, der er problemet; det er mere de Tordenskjolds soldater, der fungerer i forhold til de projekter, der er i de forskellige boligområder, der er en del af problemet.
Derfor mener vi i Ny Alliance, at det er på høje tid at se konstruktivt på, hvordan man i dag målretter indsatsen, og på, hvordan man fremover kan gøre det bedre.
Derfor foreslår vi i første omgang, at der under Integrationsministeriet oprettes en form for videncenter, der har til opgave at analysere og sortere de mange integrationsprojekter.
Formålet er at skabe en central faglighed og klarhed om projekter, målsætning, anvendelsesområder, og ikke mindst skabe de nødvendige rammer for nye ildsjæle og initiativer.
Et videncenter skal løbende evaluere og rådgive de igangværende projekter og stille krav om kontinuerlig afrapportering fra dem i integrationsindustrien, der modtager offentlig støtte.
På den måde fremmer man mulighederne for, at det fremover er de mest hensigtsmæssige projekter, der støttes, og det vil være med til, at vi i fremtiden vil få mere integration for pengene, end hvad tilfældet er i dag.
En kulegravning af de mange integrationsprojekter vil også være med til at sikre, at integrationsindustrien ikke bliver en 9-16-branche, hvor integrationsindsatsen blot er en del af de daglige arbejdsopgaver.
Vi skal have tilført det mere ånd og sjæl, arbejdet skal struktureres bedre, og forældrene skal tage meget mere ansvar.
Det mener vi i Ny Alliance vil være med til at løfte integrationen, så man i fremtiden undgår mellemøstlige tilstande, hvor vold og hærværk er en del af hverdagen.
Ny Alliance fremsætter sammen med Socialdemokratiet, SF og Det Radikale Venstre et forslag til vedtagelse, som jeg vil læse op
- det ærgrer mig, at de andre partier ikke vil være med; jeg synes, det er et fremragende forslag til vedtagelse: Forslag til vedtagelse »Folketinget beklager, at regeringens mange initiativer ikke er bedre koordineret, og at der ikke eksisterer en samlet strategi, som kan sikre, at staten får mest mulig integration for pengene.
Den nationale integrationsindsats trænger til at blive mere målrettet og effektiv.
Folketinget opfordrer derfor regeringen til - kritisk at gennemgå alle integrationsprojekter, som medfinansieres af statslige midler, - med afsæt heri at indkalde alle Folketingets partier til forhandling om en samlet, prioriteret, statslig integrationsindsats og - årligt at fremlægge en redegørelse for den statslige integrationsindsats for Folketinget«.